Aquiłeja

Aquiłeja (pronunsà anca Aquiłegia; Acuilêe o Aquilêe in friułan) el xe un comun de 3470 abitanti de ła provincia de Udine, traversà dal fiume Natixon. Co Ravena, ła xe al pì inportanto sito archeołòxego del'Itàlia setentrionałe.

 Storia 
Fondà inte el 181 a.C. cofà cołònia de dirito łatin in un teritorio influensà da pì culture e da poco occupà dai Gałi Transalpini, ła sità prima xe cresiua cuałe baxe miłitare par łe canpagne contro i Istri, e contro vari popołi, frai cuałi i Carni e poi par l'espansion romana verso el Danubio.
Da sto roło derìa ła forma quadriłàdera del presidio miłidar, divixa dal cardine màsimo, l'atuałe via Julia Augusta, e dal decumano màsimo. Pacificà e romanisà ła region, ła çità, munisipio dopo l'89 se ga grandia in faxi sucesìe, cofà testano łe difarenti sinte murarie. Ła xe divegnùa çentro pułìtego-aministrativo (cavedal de ła Regio X Venetia et Histria) e prospero enporio, avantagià dal łongo sistema portuałe e da ła raxera de inportanti strade che ghe dipartiva sia par el Nord, oltre łe Alpi e fin al Bàltego ("via del'anbra"), sia in senso łatitudinałe, da łe Gałie al'Oriente.

Fin da tarda età republicana e dorante quaxi tutta l'època inperiałe Aquiłeja ga costituio un dei grandi sentri nevralgeghi del'Inpero Roman.

Notevołe xe stà ła vita artìstiega, sostegnua da ła richesa dei comitenti e dal'intensedà dei tràfeghi e dei contati.

I prestamenti difensivi, potensiai fral II e el III secoło, łe ga permetuo de soverar i asedi dei Quadi e dei Marcomani (166), e del'inperator Masimin el Trace, che łì ga perduo ła vita (238).

Anca si ghe xe stà ła Crixi del III secoło che łà se ga reperquotua masa, ła çità, sede de numeroxi ufixi e istitusion autoréołi, risultava ancora, a ła morte del'inperador Teodoxio (395), ła 9° sità del'Inpero e la quarta de Itałia, cèłebre par łe soe mura e par el porto. Inte el IV-V secoło se ga intensificà łe prexense inperiałi e muci scontri sanguenoxi i ga rixolto contexe fradriside (Costantin II, 339; Magnensio, 350) o epixodi de uxurpasion: Teodoxio ga sconfito Magno Màsimo (388); Vałentinian III e ga copà Joani (425).

Aquileja la ga esercità na nova funzion moral e cultural co xe rivà el cristianesimo, che se dise sia sta predicà da San Marco, e che el se ga svilupà grazie a na serie de vescovi che i ga subìo el martirio (Ermacora e Fortunato, Ilario e Tanziano, Crisogono). Papa Pio I el dovaria èsar nato a Aquileja. Col vescovo Teodoro (morto zirca inte el 319) la Ceza la se ga espresso publicamente co aule de culto splendidamente mosaicade. I vescovi de Aquileja i xe cressù de inportanza inte i secoli seguenti, dàndoghe un vigoroso contributo al svilupo del cristianesimo osidental sia soto el profilo dotrinario (celebre e decisivo par la lota contro l'arianesimo xe sta el concilio del 381, che el ga interessà tute le Ceze d'Osidente) sia par l'autorità esercità (Aquileja la xera metropoli par na ventina de diocesi in Italia e na diesina de là de le Alpi). Se pol vedar in proposito la lista dei Patriarchi de Aquileja.

Aquileja la ga tegnùo bota a le ripetute incursion de Alarico (401, 408) ma non a Attila, che quando xe cascà zo incidentalmente un toco de muro de fortificazion el xe sta bon de penetrar ne la città devastandola (452) e, se dise, fasendo spandar la sal su le so roìne. De Aquileja xe sopravissùa l'autorità de la so Ceza e el mito di na sità che l'era sta potente, anca se ormai el suo dominio direto el se limitava a un teritorio picenin che el gavea i so punti de forza ne l'area urbana co el scalo maritimo e inte el borgo de Grado. Quest'ultimo el se ga svilupà e el xe deentà senpre pi inportante a seguito de l'invasion Longobarda del 568. Da sto momento la region de Aquileja la xe sta spartìa intrà i romano-bizantini (che i ga ocupà la zona litoranea) e i Longobardi (la parte interna). La sità parò la ga continuà a darghe el so nome al patriarcato omonimo, anca quando, inte el XV secolo, la xe sta ocupà dai Venexiani. Inte el 1509 la xe sta anessa al Sacro Romano Inpero, seguendo sucessivamente le sorti dei Asburgo (a parte na breve parentesi napoleonica), fin a la so definitiva riunion al resto del Friul e a l'Italia indopo de la Prima Guera Mondial.

 Posti da nar vedar 
 La Baxełega patriarcal 
250px|left|thumb|El canpanil e la baxełega

La Baxełega de Aquileja la mantien oncora desso le forme che la gavea ne l'XI secolo, anca se dopo de lora i ga fato vari interventi.

La prima parte i la ga tirà su ne l'anno 313, indopo de l'editto de Milan che el ga abolìo el paganesimo come religion ufizial de l'Inpero, par volontà del Vescovo Teodoro. La jera fata da do aule paralele, conesse da na trasversale. Tra el 1021 e el 1031 i la ga ricostruìa squasi par intiero, par desiderio del Patriarca Popone, e i ga tirà su el canpanil isolà, alto 73 metri, a cuspide, che el ga fato da prototipo par le costruzion furlane e istriane.

Indopo del teremoto del 1348, la Baxełega la xe sta ulteriormente restaurà, co interventi in stile gotico, tra el 1350 e el 1381.
Infine ghe xe sta dele sovraposizion de matrice rinasimentale, soratuto par quanto riguarda le decorazion de la zona del presbiterio, inte el periodo de la dominazion venexiana.

La fazada la xe a doppio spiovente, e la se verze al spazio antistante atraverso na bifora e un pòrtego.
L'interno el xe a cróse latina, a tri navade e el presenta el presbiterio rialzà.

Tra le vece mura, se ga conservà un straordinario pavimento a mosaico dei primi del IV secolo, co scene de l'antico testamento, che el xe particolarmente interesante parché, se ne la contenporanea pitura ne le cataconbe a Roma se scuminsiava a vedar na senplificazion del stile doparà, a fronte de pi granda imediatezza de la rafigurazion e un sinbolismo marcà, a Aquileja se nota oncora un stile naturalìstego de matrice elenistica, siben zà pienamente adeguà a la nova sinbologia cristiana.

Se nota quindi el "pésse", ictus in greco, acronimo de "Iesus Cristos Teu Uios Soter" (Gesù Cristo Salvador fiol de Dio), le storie de Giona, esenpio de l'Antico Testamento alusivo a la morte e risurezion in tri dì, el bon pastor ecetera.

I mosaici, in un stato de conservazion ecezional sia par anpiezza, che par conpletezza de le scene e intaresse iconografico, i se cata ne la vecia baxełega de Aquileja, que la dei "batezè", parché a Aquileja ghe jera anca na seconda cesa, rente la prima, par i catecumeni, quei o sia che no i gavea gnancora vuo el batesimo, secondo l'usanza de inalora de batezarse solo da adulti, che quindi i jera de frecuente la magioranza dei fedeli.

A l'inizio de la navada de zanca, se pode entrar ne la Cripta dei Scavi dove se vede i resti de la Baxełega Paleocristiana.

 Evołusion demogràfega 

Categoria:Comuni de ła provincia de Udine